Niklas Virtanen

**Niklas Virtanen** (s. 23. syyskuuta 1999 Laitila) on suomalainen jääkiekkoilija, joka edustaa SM-liigajoukkue Pelicansia. Hän on pelipaikaltaan oikea laitahyökkääjä.

## Ura
Virtanen on Laitilan Jyskeen kasvatti. Hän juniorina sittemmin Rauman Lukkoon. Virtanen voitti kauden 2014–2015 päätteeksi C-nuorten SM-pronssia. Kaudella 2016–2017 hän oli 20 osumallaan seuran B-nuorten paras maalintekijä. 

Kaudeksi 2019–2020 Virtanen siirtyi Pelicansin A-nuoriin. Hän debytoi samalla kaudella myös SM-liigassa, jossa Virtanen pelasi neljä runkosarjaottelua tehden yhden maalin. Hän teki liigadebyyttinsä 4. maaliskuuta 2020 vieraissa Vaasan Sportia vastaan. Virtanen merkittiin Pelicansin kakkosketjun oikeaan laitaan Artturi Toivolan ja Samuel Salosen viereen. Hän sai ottelussa jääaikaa 17.32 minuuttia. Virtanen keräsi myös yhden kahden minuutin jäähyn kiinnipitämisestä. Hän teki liigauransa avausmaalin neljännessä ottelussaan, runkosarjan toiseksi viimeisellä kierroksella 12. maaliskuuta 2020 SaiPaa vastaan. Ilkka "Ili" Varmavuo valitsi Virtasen ottelun Alumnien tähtien kolmostähdeksi.

Virtanen siirtyi kaudeksi 2020–2021 vuoden mittaisella sopimuksella Mestis-joukkue Heinolan Peliittoihin. Hän pelasi siellä tulokaskaudellaan 17 runkosarjaottelua tehopistein 4+5=9 ja kaksi playoff-ottelua ilman tehopisteitä. Heinäkuussa 2021 Virtanen teki seuran kanssa vuoden mittaisen jatkosopimuksen. Kaudella 2021–2022 hän pelasi Peliittojen lisäksi myös kaksi ottelua lainalla Suomi-sarjajoukkue HC Giantsissa. Toukokuussa 2022 Virtanen teki Peliittojen kanssa vuoden mittaisen jatkosopimuksen. Kaudeksi 2022–2023 hänet nimettiin joukkueen varakapteeniksi. Helmikuussa 2023 Virtanen nimettiin Peliittojen kapteeniksi, kun Juuso Arola lainattiin loppukaudeksi Saimaan Palloon.

Kesällä 2023 Virtanen liittyi Pelicansin SM-liigajoukkueen vahvuuteen. Syyskuun lopulla hän teki seuran kanssa loppukauden 2023–2024 kattavan jatkosopimuksen. Virtanen jäi varsin pieneen rooliin ja hän teki SM-liigassa varsinaisen tulokaskautensa aikana 26 runkosarjaottelussa tehot 2+1=3. 21. joulukuuta 2023 vierasottelussa Oulun Kärppiä vastaan Virtanen taklasi Joel Olkkosta osuen häntä olkapäällä päähän. Olkkonen loukkaantui tilanteessa ja Virtaselle tuomittiin 5+20 minuutin ottelurangaistus. Hänet määrättiin kolmen ottelun mittaiseen pelikieltoon. Pudotuspeleissä Virtanen pelasi yhden ottelun ilman tehopisteitä. Hän voitti kauden päätteeksi SM-hopeaa. Virtanen pelasi myös viisi Mestarien liigan ottelua ilman tehopisteitä. Hän pelasi kauden aikana myös yhden ottelun lainalla Mestis-joukkue Kiekko-Vantaassa. Heinäkuussa 2024 Virtanen teki Pelicansin kanssa vuoden mittaisen jatkosopimuksen.

Alkukaudella 2024–2025 Virtanen pelasi Pelicansissa vain viisi runkosarja- ja kuusi Mestarien liigan ottelua, kunnes hänen kautensa todettiin loukkaantumisen vuoksi päättyneeksi jo lokakuussa 2024. Virtasen koko uran epäiltiin olevan vaakalaudalla. Hän oli pelaamatta yli puolitoista vuotta, kunnes maaliskuussa 2026 Pelicans tiedotti Virtasen palanneen joukkueen kokoonpanoon ja jatkavan seurassa kevääseen 2027 ulottuvalla sopimuksella. Hänen sopimuksensa jatkuminen ei ollut julkista tietoa ennen Pelicansin tiedotetta. Paluuottelussaan kauden 2025–2026 runkosarjan neljänneksi viimeisellä kierroksella 11. maaliskuuta 2026 SaiPaa vastaan Virtanen onnistui myös maalinteossa.

## Tilastot

## Lähteet
*
*
*

### Viitteet